Lily Collins

Lily Jane Collins (født 1989) er en amerikansk-britisk skuespiller kjent for sine roller i filmene The Blind Side (2009), Abduction (2011), Lille speil på veggen der (2012) og The Mortal Instruments: City of Bones (2013).

 Privatliv 
Lily Collins ble født i Guildford i Surrey, og er datter av den engelske musikeren Phil Collins og hans andre kone, Jill Tavelman. Moren er amerikansk, og var i sin tid formann i Beverly Hills Women's Club. Da Lily var fem år skilte foreldrene seg, og Lily flyttet med moren til Los Angeles i California. Hun gikk på Harvard-Westlake School, og ble deretter student ved University of Southern California, der hun tok journalistikk som hovedfag.

 Karriere 
Collins begynte skuespillerkarrieren med et par gjesteopptredener på 90210, og fant raskt ut at dette var noe hun ville gjøre mer av. Ikke lenge etter fikk hun en av hovedrollene i det biografiske dramaet The Blind Side, hvor hun spiller datteren i familien som adopterer hovedkarakter Michael Oher (Quinton Aaron). Sandra Bullock og Tim McGraw spiller også i filmen.

To år senere spilte hun i actionthrilleren Priest mot Paul Bettany, Karl Urban, Cam Gigandet og Maggie Q. Samme år hadde hun en rolle i filmen Abduction, med blant andre Taylor Lautner, Michael Nyqvist og Sigourney Weaver som motspillere. Den filmen fikk hard medfart av anmelderne.

Hennes store gjennombrudd kom i 2012, da hun spilte Snøhvit i fantasykomedien Lille speil på veggen der. Opprinnelig hadde Saoirse Ronan skrevet kontrakt om denne rollen, men da Ronan måtte trekke seg gikk rollen til Collins. Hun hadde vært svært aktuell for rollen som Snøhvit i en annen film som skulle spilles inn i samme tidsrom, nemlig Snow White and the Huntsman. Produsentene av den filmen endte imidlertid opp med å velge Kristen Stewart. Lille speil på veggen der hadde premiere 30. mars 2012 i Norge.

Collins spilte også en av hovedrollene i den romantiske dramakomedien Stuck in Love, mot blant andre Greg Kinnear, Jennifer Connelly, Nat Wolff, Kristen Bell og Logan Lerman.

I 2013 spilte hun hovedrollen Clary Fray i The Mortal Instruments: City of Bones, som ble regissert av norske Harald Zwart. Manuset er basert på den populære fantasybokserien The Mortal Instruments av Cassandra Clare. Hun var også å se i komedien The English Teacher samme år. I 2014 spilte hun Rosie i den romantiske komedien Love, Rosie, hvor hun spilte mot Sam Claflin.

I 2016 ble Collins nominert til en Golden Globe for beste kvinnelige hovedrolle i en musikal eller komedie, for sin rolle i filmen Rules Don't Apply.

Hun spilte hovedrollen i TV-serien Emily in Paris, som hadde premiere på Netflix i 2020.

 Filmografi 
 Filmer 
 2009: The Blind Side – Collins Tuohy
 2011: Priest – Lucy Pace
 2011: Abduction – Karen
 2012: Lille speil på veggen der – Snøhvit
 2012: Stuck in Love – Samantha Borgens
 2013: The English Teacher – Halle Anderson
 2013: The Mortal Instruments: City of Bones – Clary Fray
 2014: Love, Rosie – Rosie Dunn
 2016: Rules Don't Apply – Marla Mabrey
 2017: To the Bone – Ellen

 2017: Okja – Red

 2019: Extremely Wicked, Shockingly Evil and Vile

 TV 
 2009: 90210 – Phoebe Abrams (2 episoder)
 2020: Emily in Paris – Emily Cooper 

 Bøker 
 2017: Unfiltered: No Shame, No Regrets, Just Me 

 Referanser 

 Eksterne lenker 


Kategori:Engelske skuespillere 
Kategori:Skuespillere fra USA
Kategori:Personer fra Guildford